En 33-årig er blevet idømt fire år og tre måneders fængsel i en særlig sag om hvidvask af penge gennem kryptovalutaen bitcoin. Det oplyser Nordjyllands Politi i en pressemeddelelse.

Dommerne fandt i byretten i Hjørring, at han i flere tilfælde havde modtaget større pengebeløb, som han var bekendt med stammede fra kriminelle forhold.

Efterfølgende vekslede manden beløbene om til kryptovalutaen bitcoin, hvorefter de blev overført til medgerningsmænd, skriver Nordjyllands Politi.

"Den 33-årige blev derfor dømt for hæleri af særlig grov beskaffenhed, ligesom han ved samme lejlighed blev dømt for flere tilfælde af hacking og brugstyveri, idet han skaffede sig adgang til andres servere, hvorpå han kan bruge deres datakraft til såkaldt mining af virtuel valuta," lyder det i meddelelsen.

I alt løb hvidvaskningen via bitcoin op i mere end 3 mio. kr.

Ifølge Nordjyllands Politi begyndte sagen med, at man modtog en anmedelelse om, at to gerningsmænd gennem længere tid havde afpresset en 44-årig mand og krævet, at han hver måned skulle udbetale penge til den ene af gerningsmændene.

De to gerningsmænd fik også udleveret offerets Nem-id og kode, hvorved de blandt andet kunne optage diverse lån i hans navn.

"Via efterforskningen af kortmisbrug fandt vi frem til en bankkonto i en udenlandsk bank, hvorpå der sås at være overførsler i Bitcoin fra den 33-årige mand," forklarer lederen af politiets efterforskning, politikommissær Troels Jul Kjærgaard, i meddelelsen.